text: Godt nyt for flyspottere: Dreamlineren flyver fra Billund
  27 december 2014 kl. 06.37
  Billund Lufthavn bliver nu lørdag den sjette skandinaviske lufthavn, som kan sende Boeings nyeste skud på flystammen, Dreamlineren, i luften.
  Når 288 gæster lørdag aften kl 20.00 læner sig tilbage i sædet og sætter kurs mod den thailandske ferieø Phuket, bliver det på langdistanceflyet Boeing 787 Dreamliner.
  Dreamlineren har i indtil nu kun lettet fra en enkelt anden dansk lufthavn, nemlig Københavns Lufthavn, men nu gør Billund Lufthavn altså hovedstaden kunsten efter.
  Det er rejsearrangøren Star Tour, der i perioden fra den 27. december til den 7. marts hver 14. dag vil flyve fra Billund direkte til Phuket i Thailand med drømmeflyet.
  Det betyder, at flyspottere godt kan finde de lange linser frem, når det store fly letter lørdag aften.
  "Det er rigtig spændende både for flyentusiaster og passagerer, at vi får Dreamlineren til Billund. Det er et nyt og topmoderne fly, som vi glæder os til at gøre vores erfaringer med, og det er rigtig dejligt, at Star Tour vil introducere dette fantastiske produkt i Billund Lufthavn," siger marketingchef Jesper Klausholm til CHECK-IN.dk.
  